
Til sebraflokken min.

Ikke all styrke er fysisk.


Jernflammen er en fartsfylt fantasyfortelling som utspiller seg i det brutale og konkurransepregede miljøet på et militærakademi for drageryttere, og inneholder elementer som krig, slag, tvekamp, farlige situasjoner, blod, intens vold, brutale skader, død, forgiftning, banning og beskrivelser av seksuelle handlinger. Lesere som er sensitive for denne type innhold, bes ta dette til etterretning, og forberede seg på å stige inn i Basgiath krigsakademi …

Teksten som følger, er en plikttro oversettelse fra navarrisk til moderne språk, utført av Jesinia Neilwart, kurator ved skriverkvadranten ved Basgiath krigsakademi. Alle hendelser som er beskrevet, er sanne, og navnene er bevart for å hedre de falnes mot. Måtte deres sjeler legges frem for Malek.


DEL ÉN


I dette, det 628. året etter foreningen, noteres hermed at Aretia er blitt brent av drager, i henhold til traktaten som gjør slutt på separatistbevegelsen. De som flyktet, overlevde, og de som ikke gjorde det, er begravd i ruinene av byen.

 

OFFENTLIG KUNNGJØRING 628.85,

TRANSKRIBERT AV CERELLA NEILWART

KAPITTEL
ÉN

Revolusjonen smaker underlig … søtt.

Jeg stirrer på storebroren min over et ripete trebord i det enorme, travle kjøkkenet i fortet i Aretia og tygger på rundstykket med honning han har lagt på tallerkenen min. Dæven, så godt det smaker. Virkelig godt.

Kanskje det bare er fordi jeg ikke har spist på tre dager, etter at et ikke-så-mytisk vesen dolket meg i siden med en forgiftet kniv som burde ha drept meg. Den ville ha drept meg hvis det ikke hadde vært for Brennan, som smiler uavbrutt mens jeg tygger.

Dette er nok kanskje mitt livs mest surrealistiske opplevelse. Ormesjeler, mørkemanere jeg trodde bare eksisterte i fabler, er virkelige. Brennan lever. Aretia står fremdeles, selv om byen ble brent etter det tyrrenske opprøret for seks år siden. Brennan lever. Jeg har et nytt, åtte centimeter langt arr på magen, men jeg døde ikke. Og: Brennan. Lever.

«Rundstykkene er gode, ikke sant?», spør han og snapper til seg et fra tallerkenen mellom oss. «De minner meg litt om dem kokka pleide å lage da vi var postert i Calldyr, husker du dem?»

Jeg stirrer og tygger.

Han er så … seg selv. Og allikevel ser han annerledes ut enn jeg husker. De brunrøde krøllene hans er klippet kort inntil hodebunnen i stedet for å ligge i bølger over pannen, og det er ingen mykhet igjen i ansiktet hans, som nå har små linjer ved øyekrokene. Men smilet? Øynene? Det er virkelig ham.

Og det at den eneste betingelsen han stilte før han vil ta meg med til dragene mine, er at jeg spiser noe? Det er så typisk Brennan at det nesten ikke går an.

Ikke at Tairn noen gang venter på tillatelse, og det betyr …

«Jeg mener også at du trenger å spise noe.» Den dype, arrogante stemmen til Tairn fyller hodet mitt.

«Ja da, ja da», svarer jeg og strekker meg mentalt etter Andarna igjen, samtidig som en av kjøkkenarbeiderne haster forbi og sender Brennan et kjapt smil.

Det kommer ikke noe svar fra Andarna, men jeg kjenner det skimrende båndet mellom oss, selv om det ikke lenger er gyllent som skjellene hennes. Jeg greier ikke helt å danne meg et mentalt bilde, men hjernen min er fremdeles litt omtåket. Hun sover igjen, noe som ikke er rart etter at hun brukte opp all energien sin på å stanse tiden, og etter det som skjedde i Resson, trenger hun sannsynligvis å sove i en ukes tid.

«Du har nesten ikke sagt et ord, vet du.» Brennan skakker på hodet, akkurat som han pleide når han prøvde å løse et problem. «Det er litt nifst.»

«Måten du ser på at jeg spiser, er nifs», kontrer jeg etter å ha svelget, fremdeles litt hes i stemmen.

«Og?» Han trekker skamløst på skuldrene, og et smilehull dukker opp i kinnet hans da han gliser. Det er den eneste guttaktige tingen som er igjen på ham. «For et par dager siden var jeg rimelig sikker på at jeg aldri ville få se deg gjøre, vel, noe som helst igjen.» Han tar en diger munnfull. Appetitten hans er visst som den pleide, og det er merkelig trøstende. «Vel bekomme, forresten, for bøtingen. Se på det som en gave til tjueettårsdagen.»

«Takk.» Det stemmer. Jeg sov meg gjennom bursdagen min. Og jeg er sikker på at det at jeg lå til sengs på dødens rand var mer enn nok drama for alle her på slottet, i huset, hva man nå skal kalle det.

Xadens fetter, Bodhi, kommer med raske skritt inn på kjøkkenet, kledd i uniform, med armen i fatle og skyen av svarte krøller nyklippet.

«Oberstløytnant Aisereigh», sier Bodhi og rekker Brennan et sammenbrettet brev. «Dette kom nettopp fra Basgiath. Rytteren blir her til i kveld, hvis du ønsker å svare.» Han sender meg et smil, og det slår meg igjen hvor mye han ligner en mykere utgave av Xaden. Med et nikk til broren min snur han seg og går.

Basgiath? En annen rytter her? Hvor mange er det? Nøyaktig hvor stor er denne revolusjonen?

Spørsmålene blir fyrt av i hodet mitt raskere enn jeg greier å forme dem med munnen. «Vent. Er du oberstløytnant? Og hvem er Aisereigh?» spør jeg. Jo da, for det er det viktigste spørsmålet jeg kan stille.

«Jeg var nødt til å forandre etternavnet mitt av åpenbare grunner.» Han skotter bort på meg og bryter det blå voksseglet for å åpne brevet. «Og du ville bli forbauset over hvor fort det er mulig å stige i gradene når alle over deg stadig dør», sier han. Så leser han brevet og banner før han putter det i lomma. «Jeg er nødt til å gå i et møte nå, men spis ferdig maten din, så møter jeg deg ute i gangen om en halv time og tar deg med til dragene dine.» Alle spor av smilehullet, av den leende storebroren, er borte, og i stedet har jeg en mann foran meg som jeg knapt kjenner igjen, en offiser jeg ikke kjenner. Brennan kunne like gjerne ha vært en fremmed.

Uten å vente på svar skyver han stolen bakover og går ut av kjøkkenet.

Jeg tar en slurk av melken mens jeg ser på den tomme plassen etter broren min foran meg, stolen trukket ut som om han kan komme tilbake når som helst. Jeg svelger brødrestene som sitter fast i halsen og løfter haken, fast bestemt på at jeg aldri skal sitte og vente på at broren min skal komme tilbake igjen.

Jeg reiser meg fra bordet og går etter ham, ut fra kjøkkenet og bortover den lange korridoren. Han må ha hatt hastverk, for jeg ser ham ikke noe sted.

Teppet med det intrikate mønsteret demper fottrinnene mine i den brede korridoren med buet tak, til jeg kommer til … oi, dæven. Den feiende trappa med to blankpolerte trappeløp og forsiret rekkverk strekker seg tre – nei, fire – etasjer opp over meg.

Tidligere var jeg for fokusert på broren min til å følge med, men nå glaner jeg uhemmet på arkitekturen i det enorme rommet. Hver trappeavsats er litt forskjøvet i forhold til den nedenfor, som om trappa klatrer opp selve fjellet som dette fortet er hugget ut i. Morgenlyset strømmer inn gjennom dusinvis av små vinduer, som er den eneste dekorasjonen på den fem etasjer høye veggen over de massive dobbeltdørene som er inngangen til fortet. Det virker som om de danner et mønster, men jeg er for nær til å se hele.

Jeg har ikke noe perspektiv, og det føles mer eller mindre som en metafor på hvordan hele livet mitt er akkurat nå.

To vaktposter følger med på hvert skritt jeg tar, men gjør ikke ansats til å stanse meg da jeg går forbi. Det betyr i det minste at jeg ikke er fange her.

Jeg fortsetter å gå gjennom den store foajeen i huset, til jeg etter hvert oppfatter lyden av stemmer fra et rom på den andre siden, der én av to store, utskårne dører står åpen. Da jeg nærmer meg, gjenkjenner jeg umiddelbart stemmen til Brennan, og det velkjente tonefallet får det til å stramme seg i brystet.

«Det kommer ikke til å fungere.» Brennans dype stemme gir gjenlyd i rommet. «Neste forslag.»

Jeg beveger meg gjennom den enorme foajeen og ignorerer det som ser ut til å være to andre fløyer ut mot venstre og høyre. Dette stedet er forbløffende. Halvt palass, halvt hjem, men absolutt en festning. De tykke steinveggene er det som reddet det fra det jeg har trodd var undergangen for seks år siden. Etter hva jeg har lest, har Riorson-godset aldri vært inntatt av en hær, ikke engang under de tre beleiringene jeg kjenner til.

Stein brenner ikke. Det var det Xaden sa. Byen – nå redusert til en småby – har blitt gjenoppbygget i stillhet og i det skjulte gjennom flere år, rett under nesa på general Melgren. Insigniene, magiske merker som barna av de henrettede opprørslederne bærer, skjuler dem på en eller annen måte for general Melgrens signet når de er samlet i grupper på tre eller flere. Han kan ikke se utfallet av en strid de er med i, så han har aldri kunnet «se» at de organiserer seg for å kjempe her.

Noen aspekter ved Riorson-godset, fra måten det er hugget inn i fjellsiden på for lettere å kunne forsvares, til brosteinsgulvene og de stålforsterkede dobbeltdørene i inngangen, minner meg om Basgiath, krigsakademiet jeg har kalt hjemmet mitt siden moren min ble stasjonert der som øverstkommanderende. Men der opphører likhetene. Det er faktisk kunst på veggene her, ikke bare byster av krigshelter utstilt på søyler, og jeg er rimelig sikker på at det er en ekte poromisk billedvev som henger på veggen rett overfor stedet der Bodhi og Imogen står utenfor en åpen dør.

Imogen legger fingeren på leppene og signaliserer at jeg skal stille meg på den ledige plassen mellom henne og Bodhi. Jeg gjør det, og legger samtidig merke til at håret til Imogen har blitt farget sterkere rosa mens jeg har hvilt. Det er tydelig at hun føler seg som hjemme her. Bodhi også. De eneste tegnene på at noen av dem har vært i kamp, er fatlen på Bodhis brukne arm og at Imogen har en sprekk i leppa.

«Noen er nødt til å påpeke det åpenbare», sier en eldre mann med lapp for øyet og haukenese, fra enden av et bord som opptar hele lengden i det høye rommet. Tuster av tynt grått hår rammer inn de dype furene i det solbrune, værbitte ansiktet og de lange kjakene som får ham til å ligne litt på en gnu. Han lener seg tilbake i stolen og legger en fet hånd på den runde magen.

Det ville være rikelig plass til tretti personer rundt bordet, men det sitter bare fem langs den ene siden, alle kledd i ryttersvart. De sitter et stykke fra døra, vendt i en vinkel der de ville måtte snu seg helt rundt for å se oss – noe de ikke gjør. Brennan går frem og tilbake ved bordenden, men heller ikke han ville lett kunne få øye på oss.

Hjertet hopper opp i halsen på meg, og jeg skjønner at det kommer til å ta en stund å venne meg til å se Brennan i live. På en måte er han nøyaktig som jeg husker ham – og allikevel annerledes. Men her er han – lys levende, og akkurat nå skuler han olmt på et kart over kontinentet på den lange veggen, det største kartet jeg har sett bortsett fra det i stridsorienteringssalen i Basgiath.

Og foran dette kartet, med en arm lent mot en diger stol mens han stirrer nedover langs bordet, står Xaden.

Han er flott, selv med mørke ringer i den rødbrune huden under øynene av mangel på søvn. De høye kinnbeina, de mørke øynene som vanligvis mykner når han møter blikket mitt, arret som skjærer gjennom øyenbrynet og slutter under øyet, det virvlende, skimrende insigniet som rekker opp til kjeven, og de markerte linjene i munnen jeg kjenner så godt, gjør ham helt jævla perfekt for meg rent fysisk, og det er bare ansiktet. Kroppen hans? På en eller annen måte er den enda bedre, og måten han bruker den på når han har meg i armene …

Nei. Jeg rister på hodet og avskjærer tankene der og da. Xaden er kanskje nydelig, og mektig, og skremmende dødelig – noe som ikke burde tenne meg så mye som det gjør – men jeg kan ikke stole på at han forteller meg sannheten om … vel, noe som helst. Og det gjør vondt, med tanke på hvor patetisk forelsket jeg er i ham.

«Og hva er den åpenbare tingen du føler behov for å påpeke, major Ferris?» spør Xaden, i et tonefall som sier at han kjeder seg halvt i hjel.

«Det er møte i rådet», hvisker Bodhi til meg. «De trenger bare å være fem for å være beslutningsdyktige, siden det nesten aldri skjer at alle sju er her på en gang, og fire stemmer er nok for et vedtak.»

Jeg legger meg informasjonen på minnet. «Har vi lov til å høre på?»

«Møtene er åpne for alle som ønsker å delta», svarer Imogen like lavmælt.

«Og vi deltar … ute i gangen?» spør jeg.

«Ja», svarer Imogen uten videre forklaring.

«Det eneste alternativet er å dra tilbake», fortsetter han med haukenesa. «Å ikke gjøre det, setter alt vi bygger opp her, i fare. Det vil bli sendt ut patruljer for å lete, og vi har ikke nok ryttere …»

«Det er litt vanskelig å rekruttere mens vi prøver å unngå å bli oppdaget», sier en nett kvinne med blankt, ravnsvart hår og gyllen hud mens hun ser på den eldre mannen med smalt blikk.

«Ikke la oss avvike fra temaet, Trissa», sier Brennan og masserer neseryggen. Han har samme nese som faren vår. Likheten er nesten nifs.

«Det er ingen vits i å skaffe flere folk uten en fungerende smie til å bevæpne dem.» Stemmen til haukenesa lyder høyere enn de andre. «Vi mangler fremdeles en lumen, i tilfelle du ikke har lagt merke til det.»

«Og hvordan ligger vi an i forhandlingene med visegreve Tecarus om lumenen hans?» spør en stor mann med dyp stemme mens han drar seg i det tykke sølvfargede skjegget med en hånd som ibenholt.

Visegreve Tecarus? Jeg kjenner ikke til noen adelig familie i Navarre med det navnet. Vi har ikke engang visegrever i aristokratiet vårt.

«Vi jobber fremdeles for å finne en diplomatisk løsning», svarer Brennan.

«Det finnes ingen løsning. Tecarus har ikke kommet over fornærmelsen fra i fjor sommer.» En eldre kvinne bygget som en stridsøks setter blikket i Xaden. Det blonde håret hennes rekker så vidt nedenfor den brede, alabasthvite haken.

«Jeg sa til dere at visegreven uansett ikke hadde til hensikt å gi oss den», svarer Xaden. «Mannen bare samler på ting. Han driver ikke handel med dem.»

«Vel, han kommer definitivt ikke til å drive handel med oss nå», svare hun og smalner blikket. «Spesielt ikke hvis du ikke engang vil overveie det siste tilbudet hans.»

«Han kan stappe det jævla tilbudet sitt opp i ræva.» Stemmen til Xaden er rolig, men blikket hans utstråler en hardhet som utfordrer alle rundt bordet til å komme med innvendinger. Som om han skal vise disse menneskene at de ikke er verdt tiden hans, går han rundt armlenet på den digre stolen og setter seg i den, strekker ut de lange beina og hviler armene på de fløyelstrukne armlenene – som om han ikke bekymrer seg for noe som helst.

Stillheten som senker seg i rommet, sier alt. Xaden nyter like stor respekt i rådet i denne revolusjonen som han gjør i Basgiath. Jeg gjenkjenner ingen av de andre rytterne bortsett fra Brennan, men jeg kunne vedde mye på at Xaden er den mektigste i rommet, med tanke på tausheten fra de andre.

«Inntil videre», minner Tairn meg på, med en arroganse man bare oppnår gjennom hundre år som en av de mest fremstående kampdragene på kontinentet. «Sørg for at menneskene tar deg med opp i dalen så snart de er ferdige med politikken sin.»

«Det er best vi finner en løsning. Hvis vi ikke kan forsyne drevene med nok våpen til virkelig å slåss i løpet av det neste året, vil situasjonen ha gått for langt til at vi noensinne kan håpe å holde tilbake fremstøtene til ormesjelene», bemerker han med det sølvgrå skjegget. «Da vil alt dette ha vært til ingen nytte.»

Det knytter seg i magen. Et år? Er vi så nær å tape en krig jeg ikke engang visste noe om for et par dager siden?

«Som jeg sa, jeg jobber med en diplomatisk løsning med tanke på lumenen» – Brennan blir strengere i stemmen – «og vi er så langt fra temaet at jeg ikke engang er sikker på at det er det samme møtet.»

«Jeg stemmer for at vi tar lumenen fra Basgiath», foreslår stridsøksa. «Hvis vi er så nær ved å tape krigen, er det ingen annen mulighet.»

Xaden sender Brennan et blikk jeg ikke kan tyde, og jeg puster dypt da det slår meg: Han kjenner sannsynligvis broren min bedre enn jeg selv gjør.

Og han holdt ham skjult for meg. Av alle hemmelighetene hans, er det den jeg har vanskeligst for å svelge.

«Og hva ville du ha gjort med informasjonen hvis han hadde delt den?» spør Tairn.

«Slutt å putte logikk inn i en følelsesmessig diskusjon.» Jeg legger armene i kors over brystet. Det er hjertet mitt som ikke vil la meg tilgi Xaden fullt ut.

«Vi har vært gjennom det», sier Brennan bestemt. «Hvis vi tar fra Basgiath muligheten til å drive smia, kan ikke Navarre fylle på lagrene ved utpostene. Utallige sivile vil dø hvis skjoldene faller. Har noen av dere lyst til å bære ansvaret for det?»

Tausheten råder.

«Da er vi enige», sier haukenesa. «Frem til vi er i stand til å levere utstyr til drevene, er kadettene nødt til å dra tilbake.»

Å.

«De snakker om oss», hvisker jeg. Det er derfor vi står utenfor synsfeltet deres.

Bodhi nikker.

«Du er uvanlig stille, Suri», påpeker Brennan med et blikk på den bredskuldrede brunetten med olivenbrun hud og en enkelt sølvstripe i håret som sitter ved siden av ham og rykker med nesa som en rev.

«Jeg mener at vi skal sende alle bortsett fra de to.» Det nonsjalante tonefallet gir meg frysninger på ryggen, der hun trommer med knoklete fingre på bordet så det glitrer i en enorm smaragdring. «Seks kadetter kan lyve like godt som åtte.»

Åtte.

Xaden, Garrick, Bodhi, Imogen, tre merkede jeg aldri fikk sjansen til å bli kjent med før vi ble kastet inn i kamp sammen, og … meg.

Kvalmen stiger i meg. Krigslekene. Det er meningen at vi skal avslutte årets siste konkurranse mellom vingene i rytterkvadranten i Basgiath, og i stedet endte vi i dødelig strid med en fiende jeg trodde var folklore i forrige uke, og nå er vi … vel, vi er her, i en by som det ikke er meningen skal finnes.

Men ikke alle.

Halsen snører seg sammen, og jeg blunker bort svien i øynene. Soleil og Liam overlevde ikke.

Liam. Blondt hår og himmelblå øyne fyller minnene mine, og smerten hugger til bak ribbeina. Den støyende latteren hans. Det raske smilet. Lojaliteten og godheten hans. Alt sammen er borte. Han er borte.

Bare fordi han lovet Xaden at han skulle passe på meg.

«Ingen av de åtte kan unnværes, Suri.» Mannen med sølvskjegget vipper bakover på stolen og gransker kartet bak Xaden.

«Hva foreslår du, Felix?» kontrer Suri. «At vi skal drive vårt eget krigsakademi med all fritiden vår? De fleste av dem er ikke ferdige med utdannelsen. Vi har ingen nytte av dem ennå.»

«Som om noen av dere har noe dere skulle ha sagt om hvorvidt vi drar tilbake eller ikke», avbryter Xaden og påkaller seg alles oppmerksomhet. «Vi lytter til hva rådet har å si, men det er bare det det vil bli tatt som – forslag.»

«Vi har ikke råd til at du risikerer livet …» protesterer Suri.

«Livet mitt er verdt det samme som livet til hvem som helst av dem.» Xaden retter hånden mot oss.

Brennans blikk møter mitt, og han sperrer opp øynene.

Alle ansikter i rommet blir vendt mot oss, og jeg undertrykker instinktet som sier jeg skal trekke meg tilbake da nesten alle blikk smalner mot meg.

Hvem ser de? Liliths datter? Eller Brennans søster?

Jeg løfter haken fordi jeg er begge deler … og jeg føler meg ikke som noen av delene.

«Ikke alle liv», sier Suri og ser rett på meg. Au. «Hvordan kan du ha stått der og latt henne høre samtalen i rådet?»

«Hvis dere ikke ville at hun skulle høre, skulle dere ha lukket døra», svarer Bodhi og går inn i rommet.

«Vi kan ikke stole på henne!» Det er kanskje sinne som gir farge til Suris kinn, men uttrykket i øynene hennes, er frykt.

«Xaden har allerede påtatt seg ansvaret for henne.» Imogen tar et skritt til siden, litt nærmere meg. «Enda så brutal den skikken er.»

Jeg ser fort på Xaden og møter blikket hans. Hva faen er det hun snakker om?

«Jeg kan fremdeles ikke forstå akkurat den avgjørelsen», legger han med haukenesa til.

«Avgjørelsen var enkel. Hun er verdt et dusin sånne som meg», sier Xaden, og intensiteten i blikket hans får meg til å miste pusten. Hvis jeg ikke visste bedre, ville jeg ha trodd at han mente det. «Og jeg snakker ikke om signeten hennes. Jeg ville ha fortalt henne alt som ble diskutert her uansett, så en åpen dør er ikke noe å snakke om.»

En gnist av håp blir tent i brystet mitt. Kanskje han virkelig er ferdig med å ha hemmeligheter.

«Hun er general Sorrengails datter», påpeker stridsøksa med åpenbar frustrasjon i stemmen.

«Og jeg er generalens sønn», argumenterer Brennan.

«Og du har bevist lojaliteten din i rikt monn gjennom de siste seks årene!» roper stridsøksa. «Det har ikke hun!»

Sinnet blusser opp og sprer seg oppover halsen til ansiktet. De snakker om meg som om jeg ikke engang er her.

«Hun kjempet sammen med oss ved Resson.» Bodhi spenner kroppen, og hans stemme blir også høyere.

«Hun burde settes i forvaring.» Ansiktet hennes er direkte rødflekkete da hun skyver seg tilbake fra bordet og reiser seg, samtidig som blikket hennes beveger seg til den sølvfargede halvparten av håret mitt som danner flettekransen. «Hun kan ødelegge oss med det hun vet.»

«Enig.» Haukenesa slutter seg til henne med påtagelig forakt rettet mot meg. «Hun er for farlig til ikke å bli holdt i fangenskap.»

Magemusklene mine strammer seg, men jeg dekker over følelsene mine som jeg har sett Xaden gjøre utallige ganger, og lar hendene henge løst langs siden, nær dolkene i slirene sine. Kroppen min er kanskje skrøpelig, og leddene upålitelige, men siktet mitt med en kniv, er dødbringende presist. Det er ikke en jævla kjangs for at jeg skal la dem sette meg i bur her.

Jeg lar blikket gli over medlemmene i rådet og vurderer hvem av dem som er den største trusselen.

Brennan reiser seg i sin fulle høyde. «Når vi vet at hun er knyttet til Tairn, som knytter dypere bånd for hver rytter, og som allerede forrige gang hadde så sterke bånd at Naolins død nesten tok livet av ham? Når vi vet at det nå er fare for at han dør hvis hun dør? Og at på grunn av det, er Riorsons liv bundet til hennes?» Han nikker mot Xaden.

Skuffelsen smaker bittert på tunga. Er det alt jeg er for ham? Xadens svakhet?

«Jeg alene har ansvaret for Violet.» Xaden senker stemmen truende. «Og hvis jeg ikke er nok, finnes det ikke bare én, men to drager som allerede har gått god for integriteten hennes.»

Nok er nok.

«Hun står rett her», glefser jeg og føler meg ukledelig tilfreds over mengden av munner som gaper sjokkert mot meg. «Så slutt å snakke om meg, og prøv å snakke til meg.»

Den ene munnviken til Xaden løfter seg, og stoltheten som glimter til i ansiktet hans er ikke til å ta feil av.

«Hva vil dere ha av meg?» spør jeg og marsjerer inn i rommet. «Vil dere at jeg skal gå parapeten og bevise motet mitt? Har gjort det. Vil dere at jeg skal forråde kongeriket mitt ved å forsvare poromiske borgere? Har gjort det. Vil dere at jeg skal holde på hemmelighetene hans?» Jeg slår ut mot Xaden med venstre hånd. «Har gjort det. Jeg har holdt på alle hemmelighetene.»

«Bortsett fra den ene som betydde noe.» Suri løfter et øyenbryn. «Vi vet alle hvordan dere endte opp i Athebyne.»

Skyldfølelsen setter seg fast i halsen.

«Det var ikke …» begynner Xaden og reiser seg fra stolen.

«Det skjedde uten hennes medvirkning.» Mannen nærmest oss, med det grå skjegget – Felix – reiser seg og stiller seg i veien for Suri da han vender seg mot henne. «Ingen førsteåring ville kunne stå imot en minneleser, spesielt ikke en hun regnet som en venn.» Han snur seg mot meg. «Men du er nødt til å vite at du nå har fiender i Basgiath. Hvis du drar tilbake, må du vite at Aetos ikke kommer til å være en venn for deg. Han vil gjøre alt han kan for å drepe deg for det du har sett.»

«Jeg vet det.» Ordene kjennes tykke på tunga.

Felix nikker.

«Vi er ferdige her», sier Xaden, og fanger og holder først Suris og deretter haukenesas blikk, og de henger med skuldrene og gir seg.

«Jeg forventer en oppdatering om Zolya i morgen tidlig», sier Brennan. «Dere kan anse dette møtet som avsluttet.»

Forsamlingsmedlemmene setter stolene sine inntil bordet og går ut forbi oss tre da vi flytter oss til siden. Imogen og Bodhi holder seg tett inntil meg.

Til sist begynner Xaden å gå mot utgangen, men stopper opp foran meg. «Vi skal opp i dalen. Møt oss der når du er ferdig.»

«Jeg blir med dere nå.» Dette er det siste stedet på kontinentet jeg vil bli etterlatt alene.

«Bli her og snakk med broren din», sier han lavt. «Hvem vet når du får sjansen igjen.»

Jeg ser forbi Bodhi og legger merke til at Brennan står midt i rommet og venter på meg. Brennan, som alltid tok seg tid til å hjelpe med å forbinde knærne mine da jeg var liten. Brennan, som skrev boka som hjalp meg gjennom det første året mitt. Brennan … som jeg har savnet i seks år.

«Gå», oppfordrer Xaden. «Vi drar ikke uten deg, og vi lar ikke rådet fortelle oss hva vi skal gjøre. Vi åtte bestemmer sammen hva vi gjør.» Han ser så lenge på meg at det forræderske hjertet mitt krymper, og så går han. Bodhi og Imogen følger med ham.

Og jeg snur meg mot broren min, bevæpnet med seks år av spørsmål.


Det er dalen bak Riorson-godset, oppvarmet av naturlig jordvarme, som er stedets største ressurs. For der ligger det opprinnelige hekkeområdet til Dubhmadinn-ætten, som to av vår tids mektigste drager nedstammer fra – Codagh og Tairn.

Jeg lukker den høye døra bak meg før jeg går mot Brennan. Dette møtet er definitivt ikke åpent for offentligheten.

«Fikk du spist nok?» Han sitter på bordkanten sånn som han pleide å gjøre da vi var små. Det er så … likt ham, og med hensyn til hva han spør om, ignorerer jeg det fullstendig.

«Så det er her du har vært de siste seks årene?» Stemmen min truer med å svikte. Jeg er så glad for at han er i live. Det er det eneste som burde bety noe. Men jeg kan heller ikke glemme årene han lot meg sørge over ham.

«Ja.» Han henger med skuldrene. «Jeg er lei for at jeg lot deg tro at jeg var død. Det var den eneste måten.»

Det oppstår en pinlig taushet. Hva er det meningen at jeg skal si til det? Det går bra, men ikke egentlig? Det er så mye jeg vil si til ham, så mye jeg vil spørre om, men plutselig kjennes årene vi har vært fra hverandre, så … avgjørende. Ingen av oss er den vi var før.

«Du ser annerledes ut.» Han smiler, men det er et trist smil. «Ikke på en dårlig måte, bare … annerledes.»

«Jeg var fjorten sist du så meg.» Jeg skjærer en grimase. «Jeg tror jeg er like høy som den gangen. Jeg håpet på at jeg skulle komme inn i en siste vekstperiode, men se på meg nå.»

«Ja, se på deg nå.» Han nikker langsomt. «Jeg forestilte meg deg alltid i skriverfarger, men du ser bra ut i svart. Guder …» Han sukker. «Lettelsen da jeg hørte at du hadde overlevd treskingen, er ubeskrivelig.»

«Visste du det?» Jeg sperrer opp øynene. Han har kilder i Basgiath.

«Jeg visste det. Og så dukket Riorson opp med deg, knivstukket og døende.» Han ser bort og kremter, og trekker pusten dypt før han fortsetter. «Jeg er så forbannet glad for at du er like hel, at du har kommet deg gjennom det første året.» Lettelsen i blikket hans tar noe av brodden av sinnet mitt.

«Mira hjalp meg.» For å si det mildt.

«Brynjen?» Han gjetter riktig. Mye kan sies om den lette vekten av drageskjellsbrynjen under flygeuniformen.

Jeg nikker. «Hun fikk laget den til meg. Hun ga meg boka di også. Den du skrev til henne.»

«Jeg håper den kom til nytte.»

Jeg tenker tilbake på den naive, skjermede jenta som gikk over parapeten, og alle de knusende prøvelsene hun måtte gjennomgå under førsteåret på Basgiath for å bli den kvinnen jeg er i dag. «Det gjorde den.»

Smilet hans blekner, og han ser ut gjennom vinduet. «Hvordan har Mira det?»

«Erfaringsmessig er jeg sikker på at hun ville ha hatt det mye bedre hvis hun visste at du er i live.» Det er ingen vits i å gå rundt grøten hvis vi bare har kort tid på oss.

Han krymper seg. «Den fortjente jeg nok.»

Og det besvarer vel det spørsmålet. Mira vet ikke om det. Men det burde hun.

«Nøyaktig hvordan har det seg at du er i live, Brennan?» Jeg flytter vekten over til den andre foten og legger armene i kors. «Hvor er Marbh? Hva gjør du her? Hvorfor kom du ikke hjem?»

«Ett spørsmål av gangen.» Han løfter hendene som om han er under angrep, og jeg får et glimt av et arr formet som en rune i håndflaten hans, før han griper bordkanten. «Naolin … Han var …» Kjeven hans strammer seg.

«Den forrige rytteren til Tairn», foreslår jeg langsomt, mens jeg lurer på om han var mer enn det for Brennan. «Han var tapperen som døde da han prøvde å redde deg, ifølge professor Kaori.» Jeg får en synkende følelse. «Jeg er lei for at rytteren din døde for å redde broren min.»

«Vi skal ikke lenger snakke om den som kom før deg.» Stemmen til Tairn er ru.

Den ene munnviken til Brennan trekker seg oppover. «Jeg savner Kaori. Han er en god mann.» Han sukker og løfter hodet for å møte blikket mitt. «Naolin mislyktes ikke, men det kostet ham alt. Jeg våknet opp på en fjellside ikke langt herfra. Marbh var skadet, men han overlevde også, og de andre dragene …» De ravfargede øynene hans ser inn i mine. «Det er andre drager her, og de reddet oss, skjulte oss i nettverket av huler i dalen, og senere sammen med de sivile som overlevde da byen ble brent.»

Jeg rynker pannen mens jeg prøver å få ordene hans til å gi mening. «Hvor er Marbh nå?»

«Han har vært i dalen med de andre i flere dager og holdt vakt over Andarna sammen med Tairn, Sgaeyl og – siden du våknet – Riorson.»

«Er det der Xaden har vært? Holdt vakt over Andarna?» Det gjør meg litt mindre sur over at han så åpenbart har unngått meg. «Og hvorfor er du her, Brennan?»

Han trekker på skuldrene, som om svaret er innlysende. «Jeg er her av samme grunn som du hadde for å kjempe ved Resson. Fordi jeg ikke kan stå trygt bak skjoldene i Navarre og se på at uskyldige mennesker blir drept av mørkemanere fordi ledelsen vår er for egoistisk til å hjelpe. Det er også derfor jeg ikke kom hjem. Jeg kunne ikke fly til Navarre når jeg visste hva vi har gjort – hva vi gjør – og det er jævlig sikkert at jeg ikke hadde kunnet se moren vår i øynene og høre henne rettferdiggjøre feigheten vår. Jeg nektet å leve i løgnen.»

«Du bare etterlot Mira og meg for å leve i den.» Det kommer ut litt sintere enn jeg mener, eller kanskje jeg er sintere enn jeg selv skjønner.

«Et valg jeg har stilt spørsmål ved hver eneste dag siden.» Angeren i blikket hans er nok til at jeg trekker pusten dypt og samler meg. «Jeg tenkte at dere hadde pappa …»

«Helt til vi ikke hadde det.» Halsen min truer med å snøre seg sammen, så jeg snur meg og ser på kartet, og så går jeg nærmere for å få med meg flere av detaljene. I motsetning til kartet i Basgiath, som daglig blir oppdatert med griffangrep langs grensen, viser dette sannheten som Navarre holder skjult. Regionen vi kaller ødelandet – den tørre ørkenhalvøya i sørøst som alle drager forlot etter at general Daramor ødela jorda der under den store krigen – er farget helt i rødt. Flekken strekker seg inn i Braevick, over Dunness-elva.

Det som må være nyere kampområder er markert med en urovekkende mengde knallrøde og oransje flagg. De røde markerer ikke bare den østre kystlinjen av provinsen Krovla, langs Maleks bukt, men er også konsentrert nordover inn over slettene, de sprer seg som en sykdom og infiserer til og med deler av Cygnisen. Men de oransje, de er samlet langs Steinelva, som leder rett til grensen mot Navarre.

«Så fablene er sanne. Ormesjeler kommer ut fra ødelandet, suger magien ut av jorda og beveger seg fra by til by.»

«Du har sett det med dine egne øyne.» Han stiller seg ved siden av meg.

«Og lindormene?»

«Vi har visst om dem i noen måneder, men ingen av kadettene visste det. Helt til nå har vi begrenset hva Riorson og de andre har visst, av hensyn til deres egen sikkerhet, noe som i etterpåklokskapens lys kanskje har vært et feilgrep. Vi vet at de har minst to arter, en som lager blå ild og en raskere variant som puster grønn ild.»

«Hvor mange?» spør jeg ham. «Hvor lager de dem?»

«Mener du hvor de blir klekket?»

«Lager», gjentar jeg. «Husker du ikke fablene pappa pleide å lese for oss? Ifølge dem ble lindormene skapt av ormesjelene. De kanaliserer kraft inn i lindormene. Det er derfor de rytterløse døde da jeg drepte mørkemanerne deres. Kraftkilden deres var borte.»

«Husker du alt det fra at pappa leste for oss?» Han ser forvirret på meg.

«Jeg har fremdeles boka.» Det er bra Xaden satte skjold for rommet mitt i Basgiath, så ingen finner den mens vi er her. «Sier du at dere ikke bare ikke visste at de blir skapt, men dere har heller ingen anelse om hvor de kommer fra?»

«Det … er korrekt.»

«Det er jo betryggende», mumler jeg mens elektrisiteten prikker i huden. Jeg rister på hendene og går frem og tilbake foran det store kartet. De oransje flaggene er farlig nær Zolya, den nest tettest befolkede byen i Braevick, og også stedet der Bergvind, akademiet til griffrytterne, ligger. «Han med det sølvgrå skjegget sa at vi har et år på oss til å snu trenden?»

«Felix. Han er den mest fornuftige i rådet, men personlig tror jeg at han tar feil.» Brennan vifter med hånden i en omtrentlig linje langs der Braevick grenser mot Ødelandet langs Dunness-elva. «Alle de røde flaggene er fra de siste par årene, og de oransje er fra de siste månedene. Antallet lindormer bare øker og øker, og de sprer seg utover at stadig større område. Jeg tror de er på vei rett opp Steinelva, og at vi har bare seks måneder på oss, kanskje mindre, før de blir sterke nok til å gå løs på Navarre – ikke at rådet vil høre på meg.»

Seks måneder. Jeg svelger gallen som vil stige opp i halsen. Brennan har alltid vært en ekstremt dyktig strateg, ifølge moren vår. Jeg regner med at hans bedømmelse er riktig. «Det generelle mønsteret er at de beveger seg nordvestover – mot Navarre. Resson er et unntak, sammen med hva nå det flagget der er …» Jeg peker på flagget som ser ut til å være en times flytur øst for Resson.

Det ødelagte landskapet rundt det som før var en livlig handelspost, glimter til i hukommelsen. De flaggene er mer enn bare utstikkere; de er to oransje flekker i et ellers urørt område.

«Vi tror at jernskrinet Garrick Tavis fant i Resson er et slags lokkemiddel, men vi var nødt til å ødelegge det før vi kunne undersøke det ordentlig. Et tilsvarende skrin ble funnet i Jahna, allerede knust.» Han kaster et blikk på meg. «Men måten de er laget på, er navarrisk.»

Jeg tar inn den informasjonen mens jeg langsomt trekker pusten, og lurer på hvilken grunn Navarre kunne ha til å lage lokkebokser, annet enn å bruke en for å drepe oss i Resson. «Tror du virkelig de vil sikte seg inn på Navarre før de tar resten av Poromiel?» Hvorfor skulle de ikke ta de enklere målene først?

«Det gjør jeg. Deres overlevelse avhenger like mye av det, som vår overlevelse avhenger av å stanse dem. Energien i hekkeområdet ved Basgiath kan mette dem i flere tiår. Og allikevel mener Melgren at skjoldene er så ufeilbarlige at han ikke vil varsle befolkningen. Eller så er han redd for at hvis folk får vite det, vil de også innse at vi ikke utelukkende står for alt som er godt. Ikke nå lenger. Opprøret til Fen lærte ledelsen at det er mye enklere å ha kontroll på en tilfreds sivilbefolkning enn på en befolkning som er misfornøyd – eller enda verre, livredd.»

«Og allikevel greier de å holde sannheten skjult», hvisker jeg. En gang i fortiden renset en generasjon navarriere historiebøkene, slettet ormesjelenes eksistens fra allmenn utdannelse og kunnskap, bare fordi vi ikke er villige til å risikere vår egen sikkerhet ved å gjøre tilgjengelig det eneste materialet som kan drepe mørkemanere – den samme legeringen som gir kraft til de ytterste kantene av skjoldene våre.

«Vel, pappa prøvde alltid å fortelle oss det.» Stemmen til Brennan blir mykere. «I en verden av drageryttere, griff-flygere og mørkemanere …»

«Er det skriverne som holder all makt.» Det er de som står for de offentlige kunngjøringene. De fører statistikkene. De skriver historien vår. «Tror du pappa visste det?» Tanken på at han tilrettela hele livet mitt rundt fakta og kunnskap, bare for å holde tilbake den viktigste delen av det, er ikke til å fatte.

«Jeg velger å tro at han ikke gjorde det.» Brennan smiler sørgmodig til meg.

«Folk kommer til å få greie på det jo nærmere de styrkene kommer til grensen. De kan ikke holde sannheten skjult. Noen kommer til å se det. Noen er nødt til å se det.»

«Ja, og revolusjonen vår må være klar når de gjør det. Så snart hemmeligheten blir kjent, vil det ikke lenger være noen grunn til å holde de merkede der ledelsen kan se dem, og vi vil miste tilgangen til smia i Basgiath.»

Der er det ordet igjen: revolusjon.

«Du tror dere kan vinne.»

«Hva får deg til å si det?» Han snur seg mot meg.

«Du kaller det en revolusjon, ikke et opprør.» Jeg løfter et øyenbryn. «Tyrrensk er ikke det eneste pappa lærte oss. Du tror dere kan vinne – til forskjell fra Fen Riorson.»

«Vi er nødt til å vinne, ellers dør vi. Alle sammen. Navarre tror at de er trygge bak skjoldene, men hva skjer hvis skjoldene svikter? Hvis de ikke er så sterke som ledelsen tror de er? De er allerede utvidet så langt det går. For ikke å snakke om menneskene som bor utenfor skjoldene. Uansett hvordan vi ser det, har de overtaket, Vi. Vi har aldri sett dem organisere seg bak en leder som de gjorde i Resson, og Garrick fortalte oss at en av dem slapp unna.»

«Læremesteren.» Jeg grøsser og slår armene rundt kroppen. «Det var det hun som stakk meg, kalte ham. Jeg tror han var læreren hennes.»

«Lærer de hverandre opp? Som at de har laget en slags skole for ormesjeler? Det er jo jævlig bra.» Han rister på hodet.

«Og dere er ikke bak skjoldene», påpeker jeg. «Ikke her.» Det beskyttende, magiske skjoldet som dragenes hekkeområde i Basgiath gir, stopper ved de offisielle, fjelldekkede grensene i Navarre, og hele den sørøstre kystlinjen av Tyrrendor – inkludert Aretia – ligger utenfor. Et faktum som aldri egentlig betydde noe da vi trodde at griffer var den eneste faren der ute, siden de ikke er i stand til å fly høyt nok til å komme over klippene.

«Ikke her», sier han seg enig. «Men pussig nok har Aretia en inaktiv vernestein. I det minste tror jeg det er det det er. Jeg kom aldri tett nok på den i Basgiath til å kunne sammenligne dem i detalj.»

Jeg løfter øyenbrynene. En vernestein til? «Jeg trodde at det bare ble laget én under foreningen.»

«Ja, og jeg trodde at ormesjeler var en myte og at drager var den eneste nøkkelen til å gi energi til skjoldene.» Han trekker på skuldrene. «Men kunsten å lage nye skjold er en tapt magi uansett, så den er mer eller mindre bare en glorifisert statue. Men den er pen å se på.»

«Dere har en vernestein», mumler jeg mens tankene spinner. De ville ikke trenge så mange våpen hvis de hadde skjold. Hvis de kunne danne sitt eget vern, kunne de kanskje veve utvidelser inn i Poromiel, på samme måte som vi har utvidet våre skjold maksimalt. Kanskje vi kunne holde i det minste noen av naboene våre trygge …

«En ubrukelig vernestein. Det vi trenger, er en forbaska lumen, så vi kan forsterke drageild og gjøre den varm nok til å smelte legeringen til de eneste våpnene som kan beseire ormesjeler. Det er vår eneste sjanse.»

«Men hva hvis vernesteinen ikke er ubrukelig?» Hjertet mitt hamrer. Vi har alltid fått høre at det bare eksisterer én vernestein og at skjoldene fra den er strukket så langt som mulig. Men hvis det finnes en til … «Selv om ingen i dag vet hvordan man lager nye skjold, kan likevel kunnskapen finnes et eller annet sted. Som i arkivet. Det er informasjon som vi ikke ville ha slettet. Vi ville ha beskyttet den for enhver pris, bare i tilfelle.»

«Violet, hør nå – hva enn det er du tenker på? Ikke gjør det.» Han gnir seg med tommelen langs haken, en bevegelse som alltid har avslørt ham når han er nervøs. Det er utrolig hvilke ting jeg husker om ham. «Arkivet kan du anse som fiendtlig territorium. Det eneste som kan vinne denne krigen, er våpen.»

«Men dere har ingen fungerende smie eller nok ryttere til å forsvare dere hvis Navarre oppdager hva dere driver med.» Panikken kryper oppover ryggraden på meg som en edderkopp. «Og du tror at dere skal vinne denne krigen med en haug med dolker?»

«Du får det til å høres ut som om vi er fortapt. Det er vi ikke.» Det rykker i en muskel i kjeven hans.

«Det første separatistopprøret ble knust på mindre enn et år, og helt til for et par dager siden trodde jeg at det tok deg også.» Han skjønner det ikke. Han kan ikke det. Han har ikke begravd familien sin. «Jeg har allerede sett tingene dine bli brent én gang.»

«Vi …» Han nøler et øyeblikk, så legger han armene rundt meg og trekker meg inntil seg i en klem og vugger meg langsomt som om jeg er et lite barn igjen. «Vi lærte av Fens feilsteg. Vi skal ikke angripe Navarre som han gjorde, eller erklære uavhengighet. Vi slåss rett foran nesa på dem, og vi har en plan. Noe drepte ormesjelene for seks hundre år siden under den store krigen, og vi leter aktivt etter det våpenet. Å smi dolkene vil holde oss i kampen lenge nok til å finne det, så lenge vi får tak i den lumenen. Vi er kanskje ikke klare ennå, men vi kommer til å være det når Navarre oppfatter hva som foregår.» Han lyder ikke akkurat overbevisende.

Jeg tar et skritt tilbake. «Med hvilken hær? Hvor mange er dere i denne revolusjonen?» Hvor mange kommer til å dø denne gangen?

«Det er best du ikke kjenner de nøyaktige detaljene …» Han blir anspent et øyeblikk, før han strekker seg etter meg igjen. «Jeg har allerede satt deg i fare ved å fortelle deg for mye. I det minste til du kan skjerme deg mot Aetos.»

Brystet mitt snører seg sammen, og jeg trekker meg unna omfavnelsen. «Du høres ut som Xaden.» Jeg kan ikke hjelpe for bitterheten som siver ut i stemmen. Det viser seg at det å forelske seg i noen bare gir denne velsignede gleden poetene snakker om, hvis de elsker deg tilbake. Og hvis de holder på hemmeligheter som setter alt og alle du er glad i, i fare? Da har ikke kjærligheten engang anstendighet nok til å dø. Den bare forandrer seg og gjør deg ulykkelig. Det er det denne verkingen i brystet mitt er: Jeg er ulykkelig.

Fordi kjærlighet, når alt kommer til alt, er håp. Håp for morgendagen. Håp for det som kan bli. Håp for at et menneske du har tiltrodd alt du har, vil verne om det. Og hva kjennetegner håp? Det er vanskeligere å ta livet av håp enn av en drage.

En svak summing prikker under huden, og varmen gjør kinnene mine røde da Tairns kraft stiger i meg som svar på styrken i følelsene mine. Da vet jeg i det minste at jeg fremdeles har tilgang til den. Ormesjelens gift tok den ikke fra meg permanent. Jeg er fremdeles meg.

«Ah.» Brennan ser på meg med et blikk jeg ikke kan tolke. «Jeg lurte på hvorfor han stakk av herfra som om han hadde ild i ræva. Trøbbel i paradiset?»

Jeg skuler hardt på Brennan. «Det er det best at ikke du vet noe om.»

Han humrer. «Hei, jeg spør søsteren min, ikke kadett Sorrengail.»

«Og du har vært tilbake i livet mitt i hele fem minutter etter å ha latt som om du var død de siste seks årene, så unnskyld meg hvis jeg ikke plutselig har lyst til å fortelle deg om kjærlighetslivet mitt. Hva med deg? Er du gift? Har du barn? Noen du mer eller mindre har løyet for gjennom hele forholdet deres?»

Han krymper seg. «Ingen partner. Ingen barn. Jeg tar poenget.» Han stapper hendene i lommene på skinnbuksene og sukker. «Hør her, jeg mente ikke å være kjip. Men detaljer er ikke noe du burde vite før du mestrer å holde skjoldene dine oppe til enhver tid og verne deg mot minnelesere …»

Jeg vrir meg ved tanken på at Dain skulle røre ved meg og se dette, se Brennan. «Du har rett. Ikke fortell meg det.»

Brennan smalner blikket. «Du ga deg altfor lett.»

Jeg rister på hodet og går mot døra mens jeg sier over skulderen: «Jeg er nødt til å dra før jeg får flere mennesker drept.» Jo mer jeg ser, desto større risiko utgjør jeg for ham, for alt dette. Og jo lenger vi er her … Guder. De andre.

«Vi er nødt til å dra tilbake», sier jeg til Tairn.

«Jeg vet det.»

Brennan strammer kjevemusklene da han når frem til meg. «Jeg er ikke sikker på at å dra til Basgiath er den beste planen for deg.» Han åpner døra for meg allikevel.

«Nei, men det er den beste planen for deg.»

«Jeg er nervøs som faen da Brennan og den oransje dolkehalen hans, Marbh, sammen med Tairn og meg, kommer frem til Sgaeyl – Xadens enorme, marineblå dolkehale, som står i skyggen av flere enda høyere trær som om hun vokter over noe. Andarna. Sgaeyl snerrer til Brennan, flekker tenner og tar et truende skritt mot ham med alle klørne ute.

«Hei! Det er broren min», advarer jeg henne og stiller meg mellom dem.

«Hun er klar over det», mumler Brennan. «Hun bare liker meg ikke. Har aldri gjort det.»

«Ikke ta det personlig», sier jeg vendt rett mot henne. «Hun liker ingen andre enn Xaden, og meg bare tolererer hun, selv om jeg stadig tar opp mer plass i hjertet hennes.»

«Som en svulst», svarer hun gjennom det mentale båndet som forbinder oss alle fire. Så snur hun på hodet, og jeg kjenner det.

Det skyggeaktige, skimrende båndet i utkanten av sinnet mitt blir sterkere og trekker forsiktig i meg. «Faktisk er Xaden på vei hitover», sier jeg til Brennan.

«Det der er jævlig merkelig.» Han legger armene i kors og ser bak oss. «Kan dere to alltid føle hverandre?»

«På en måte. Det har å gjøre med båndet mellom Sgaeyl og Tairn. Jeg kunne ha sagt at man venner seg til det, men det gjør man ikke.» Jeg går inn i treklyngen, og Sgaeyl gjør meg en kjempetjeneste ved ikke å tvinge meg til å be henne flytte seg. I stedet tar hun to skritt til høyre så jeg er mellom henne og Tairn, og rett foran …

Hva. Faen?

Det kan ikke være … Nei. Umulig.

«Hold deg rolig. Hun kommer til å respondere på opphisselsen din og våkne i dårlig humør», advarer Tairn.

Jeg stirrer på den sovende dragen – som er nesten dobbelt så stor som hun var for noen dager siden – og prøver å få tankene mine til å passe inn med det jeg ser, det jeg allerede vet, takket være båndet mellom oss. «Det er …» Jeg rister på hodet, og pulsen begynner å galoppere.

«Det forventet jeg ikke», sier Brennan stille. «Riorson utelot noen detaljer da han avla rapport i dag morges. Jeg har aldri sett en så fremskyndet vekst hos en drage før.»

«Skjellene hennes er svarte.» Nei da, å si det høyt får det ikke til å føles mer virkelig.

«Drager er bare gylne og fjærdekte når de er nyklekket.» Stemmen til Tairn er uvanlig tålmodig.

«Fremskyndet vekst», hvisker jeg og gjentar Brennans ord, før jeg gisper. «Fordi hun brukte så mye energi. Vi tvang henne til å vokse. I Resson. Hun stanset tiden for lenge. Vi – jeg – tvang henne til å vokse.» Jeg kan visst ikke slutte å si det.

«Det ville ha skjedd før eller siden uansett, Sølvhår, om enn noe langsommere.»

«Er hun fullt utvokst?» Jeg kan ikke ta blikket fra henne.

«Nei. Hun er det du ville ha kalt en ungdom. Vi må få henne tilbake til Dalen så hun kan gå inn i den drømmeløse søvnen og avslutte vokseprosessen. Jeg bør nok advare deg før hun våkner, om at dette er en notorisk … farlig alder.»

«For henne? Er hun i fare?» Blikket mitt svinger bort til Tairn i et helt, skrekkelig hjerteslag.

«Nei, bare alle rundt henne. Det er en grunn til at ungdommer heller ikke knytter bånd. De har ikke tålmodighet med mennesker. Eller eldre drager. Eller logikk», murrer han.

«Samme som hos mennesker, altså.» En tenåring. Herlig.

«Bortsett fra tennene og, på sikt, ilden.»

Skjellene hennes er så dypt svarte at de glitrer nesten lilla – perlemorsskimrende, egentlig – i det skiftende sollyset som blir filtrert gjennom løvet over oss. Fargen på skjellene til en drage er arvelig …

«Vent et øyeblikk. Er hun din?» spør jeg Tairn. «Jeg sverger på at hvis dette er enda en ting du har holdt hemmelig for meg, skal jeg …»

«Jeg sa til deg i fjor at hun ikke er vårt avkom», svarer Tairn og løfter hodet som om han er fornærmet. «Svarte drager er sjeldne, men de finnes.»

«Og jeg knyttet tilfeldigvis bare bånd med to av dem?» kontrer jeg og regelrett skuler på ham.

«Teknisk sett var hun gyllen da du knyttet bånd med henne. Ikke engang hun visste hvilken farge skjellene hennes ville modnes til. Bare de eldste i slekten vår kan ane pigmentene til en nyklekket. Faktisk har det blitt klekket to nye svarte drager det siste året, ifølge Codagh.»

«Det hjelper ikke.» Jeg lar den jevne pusten til Andarna forsikre meg om at hun virkelig har det bra. Hun er enorm, men … har det bra. Jeg ser fremdeles trekkene hennes – den litt rundere snuten, spiralen i de buede hornene, selv måten hun trekker inn vingene på mens hun sover, er helt … henne, bare større. «Hvis hun har morgenstjernehale …»

«Haler handler om valg og behov.» Han fnyser indignert. «Lærer de dere ingenting?»

«Arten deres er ikke akkurat kjent for å være veldig åpne.» Jeg er sikker på at professor Kaori ville ha siklet over å få vite noe sånt.

Det skyggeaktige båndet som er pakket rundt sinnet mitt, blir sterkere.

«Har hun våknet?» Den dype stemmen til Xaden får som alltid hjertet mitt til å hoppe over et slag.

Jeg snur meg og ser ham stå ved siden av Brennan, sammen med Imogen, Garrick, Bodhi og de andre i det høye gresset. Blikket mitt faller på kadettene jeg ikke kjenner. To menn og en kvinne. Det er mer enn pinlig at jeg har vært i krig med dem, og allikevel har jeg bare sett dem i korridorene i forbifarten før. Jeg kunne ikke engang ta sjansen på å gjette navnene deres uten å føle meg dum. Men det er jo ikke akkurat sånn at Basgiath er skapt for å knytte vennskap utenfor skvadronen heller.

Eller forhold, for den saks skyld.

Jeg skal bruke hver eneste dag resten av livet til å vinne tilbake tilliten din. Minnet om Xadens ord fyller lufta mellom oss, og vi stirrer på hverandre.

«Vi er nødt til å dra tilbake.» Jeg legger armene i kors over brystet og forbereder meg på en krangel. «Uansett hva rådet sier, for hvis vi ikke drar tilbake, kommer de til å drepe hver eneste kadett med opprørsinsignium.»

Xaden nikker, som om han allerede hadde kommet frem til samme konklusjon.

«De kommer til å gjennomskue enhver løgn du forteller, og så henretter de deg, Violet», utbryter Brennan. «Ifølge informasjonen vi har fått, vet general Sorrengail allerede at du er savnet.»

Hun var ikke på plattformen da ordrene til krigslekene ble delt ut. Assistenten hennes, oberst Aetos, hadde ansvaret for lekene i år.

Hun visste det ikke.

«Moren vår kommer ikke til å la dem drepe meg.»

«Si det igjen», sier Brennan mykt. Han skakker på hodet mot meg og ligner så mye på faren vår at jeg må blunke to ganger. «Og denne gangen kan du prøve å overbevise deg selv om at du mener det. Det er så jævlig krystallklart hvor generalens lojalitet ligger, at hun like gjerne kunne ha tatovert Ja, ormesjeler finnes, kom deg tilbake til timen nå i pannen.»

«Det betyr ikke at hun vil drepe meg. Jeg kan få henne til å tro på historien vår. Hun kommer til å ville tro det hvis det er jeg som forteller den.»

«Tror du ikke at hun vil drepe deg? Hun kastet deg inn i rytterkvadranten!»

Greit, han har et poeng der. «Jo da, det gjorde hun, men hva skjedde da? Jeg ble rytter. Hun kan være mange ting, men hun kommer ikke til å la oberst Aetos, eller selv Markham drepe meg uten bevis. Du så henne ikke da du ikke kom hjem, Brennan. Hun var … knust.»

Han knytter nevene hardt. «Jeg kjenner til de forferdelige tingene hun gjorde i mitt navn.»

«Hun var ikke der», sier en av fyrene jeg ikke kjenner, og løfter hendene da resten snur seg og skuler på ham. Han er lavere enn de andre, med merket for tredje skvadron, flammeseksjonen, på skulderen, lysebrunt hår og et rosa, rundt ansikt som minner meg om kjerubene man vanligvis ser ved foten av statuer av Amari.

«Seriøst, Ciaran?» Den brunhårede andreåringen løfter en hånd til pannen for å skjerme den lyse huden mot sola så jeg ser merket for første skvadron, flammeseksjonen, på skulderen hennes. Så løfter hun et piercet øyenbryn mot ham. «Forsvarer du general Sorrengail?»

«Nei, Eya, jeg gjør ikke det. Men hun var ikke der da ordrene ble delt ut …» Han avslutter setningen brått da to øyenbryn trekker seg sammen som en advarsel. «Og Aetos hadde ansvaret for krigslekene i år», legger han til.

Ciaran og Eya. Jeg ser på den slanke fyren som skyver brillene opp på den spisse nesa med en mørkebrun hånd der han står ved siden av den store skikkelsen til Garrick. «Unnskyld, men hva heter du?» Det føles feil å ikke kjenne dem alle sammen.

«Masen», svarer han med et fort smil. «Og hvis det får deg til å føle deg bedre» – han kaster et blikk på Brennan – «så tror ikke jeg heller at moren deres hadde noe med krigslekene å gjøre i år. Aetos snakket ganske høyt om at faren hans planla alt sammen.»

Jævla Dain.

«Takk.» Jeg snur meg mot Brennan. «Jeg tør vedde livet mitt på at hun ikke visste hva som ventet oss.»

«Er du villig til å vedde livene våre også?» spør Eya, åpenbart ikke overbevist. Hun ser på Imogen for å få støtte, men får det ikke.

«Jeg stemmer for at vi drar», sier Garrick. «Vi er nødt til å ta sjansen. De kommer til å drepe de andre hvis vi ikke kommer tilbake, og vi kan ikke avskjære strømmen av våpen fra Basgiath. Hvem er enige?»

En etter en rekker alle opp en hånd, bortsett fra Xaden og Brennan.

Det rykker i kjeven til Xaden, og to små linjer dukker opp mellom øyenbrynene. Jeg kjenner det uttrykket. Han tenker, legger planer.

«Det øyeblikket Aetos legger hendene på henne, mister vi Aretia, og dere mister livet», sier Brennan til ham.

«Jeg skal lære henne å stenge ham ute», svarer Xaden. «Hun har allerede de sterkeste skjoldene i årskullet sitt fordi hun har lært seg å stenge Tairn ute. Hun må bare lære å holde dem oppe til enhver tid.»

Jeg protesterer ikke. Han har en direkte forbindelse til sinnet mitt gjennom båndet vi har, og det gjør ham til det mest logiske valget å øve på.

«Og frem til hun kan skjerme mot en minneleser? Hvordan skal du holde hendene hans fra henne hvis du ikke engang er der?» utfordrer Brennan ham.

«Ved å ramme den største svakheten hans – stoltheten.» Munnen til Xaden krummer seg i et hensynsløst smil. «Hvis alle er sikre på at vi skal dra, flyr vi så snart Andarna våkner.»

«Vi er sikre.» Garrick svarer for oss, og jeg prøver å svelge klumpen i halsen.

Det er den rette avgjørelsen. Den kan også få oss alle drept.

En lyd bak meg fanger oppmerksomheten min, og jeg snur meg og ser Andarna reise seg, hun blunker langsomt med de gylne øynene mens hun klossete får føttene med de nye klørne innunder seg. Lettelsen og gleden som trekker munnvikene mine oppover, er kortvarig da hun sliter med å stå oppreist.

Å … guder. Hun minner meg om et nyfødt føll. Vingene og beina ser ut som de har feil størrelse for kroppen, og hele hun vakler da hun prøver å holde seg oppe. Det er ikke snakk om at hun kan klare flyturen. Jeg er ikke engang sikker på om hun kan gå over enga.

«Hei», sier jeg og smiler til henne.

«Jeg kan ikke lenger stanse tiden.» Hun ser nøye på meg, de gylne øynene vurderer meg på en måte som minner meg om presentasjonen.

«Jeg vet det.» Jeg nikker og gransker de kobberrøde stripene i øynene hennes. Har de alltid vært der?

«Er du ikke skuffet?»

«Du lever. Du sørget for at vi lever, alle sammen. Hvordan kunne jeg være skuffet?» Det strammer i brystet mens jeg ser inn i de åpne øynene hennes, og jeg velger de neste ordene med omhu. «Vi visste alltid at den gaven bare ville vare så lenge du var liten, og du, min kjære, er ikke liten lenger.» Et knurr buldrer i brystet hennes, og øyenbrynene mine farer oppover. «Går det … bra med deg?» Hva faen gjorde jeg for å fortjene det?

«Ungdommer», mumler Tairn.

«Jeg har det helt fint», glefser hun og smalner blikket mot Tairn. «Vi flyr nå.» Hun spenner ut vingene, men det er bare en av dem som strekker seg ordentlig ut, og hun snubler under den ujevnt fordelte vekten og faller fremover.

Xadens skygger farer ut fra trærne og vikler seg rundt brystet hennes så hun ikke lander flatt på fjeset.

Oi. Faen.

«Jeg … eh … tror vi må gjøre noen endringer på den selen», påpeker Bodhi mens Andarna sliter med å holde balansen. «Det kommer til å ta et par timer.»

«Kan du fly henne tilbake til dalen?» spør jeg Tairn. «Hun er … diger.»

«Jeg har drept mindre verdige ryttere for en sånn fornærmelse.»

«Så dramatisk.»

«Jeg kan fly selv», protesterer Andarna mens hun finner balansen ved hjelp av Xadens skygger.

«Det er bare i tilfelle», forsikrer jeg henne, men hun ser på meg med all den skepsisen jeg fortjener.

«Sørg for å få ordnet selen raskt», sier Xaden. «Jeg har en plan, men vi må være tilbake om førtiåtte timer for at den skal fungere, og en dag av den tiden går med til å fly.

«Hva skjer om førtiåtte timer?» spør jeg.

«Avgangsseremonien.»


Ingen øyeblikk er så tilfredsstillende, så forfriskende, så … antiklimaktisk som avgangsseremonien i rytterkvadranten. Det er den eneste gangen jeg har misunt infanterikvadranten. De kadettene vet virkelig hvordan man avholder en seremoni.

KAPITTEL
TRE

Flygefeltet til Basgiath er fremdeles mørkt og virker forlatt da vi nærmer oss i timen før soloppgang. Vi holder oss lavt over fjellandskapet, flokken gjør sitt beste for å holde seg ute av syne.

«Det betyr ikke at ingen vil legge merke til at vi lander», minner Tairn meg på. Vingene hans slår med jevn takt til tross for at han har flydd nesten uavbrutt i atten timer fra Aretia. Luken av tid vi har til å få Andarna usett inn i dalen, er liten, og hvis vi bommer, setter vi alle nyklekkede i fare.

«Jeg forstår fremdeles ikke hvordan empyriet kan tillate at drager knytter bånd til menneskelige ryttere, når de vet at de ikke bare vil måtte vokte ungene sine mot grifflygere, men også mot nettopp de menneskene det er meningen de skal kunne stole på.»

«Det er en kinkig balansegang», svarer Tairn mens han tar av mot venstre for å følge landskapet. «De første seks rytterne var desperate etter å redde folket sitt da de oppsøkte ættene for over seks hundre år siden. De dragene dannet det første empyriet og knyttet seg til mennesker bare for å beskytte hekkeområdene sine mot ormesjeler, som var den største trusselen. Vi har ikke akkurat motstående tomler så vi kan veve skjold eller runer. Ingen av artene har vært helt sannferdig, begge har brukt den andre til sine egne formål og ingenting annet.»

«Det har aldri falt meg inn å holde noe skjult for deg.»

Tairn gjør den der merkelige tingen som får det til å se ut som om nakken hans er virvelløs da han et øyeblikk svinger hodet rundt for å se på meg med smalt blikk, før han vender oppmerksomheten tilbake mot terrenget. «Jeg kan ikke gjøre noe for å bøte på de siste ni månedene, annet enn å svare på eventuelle fornuftige spørsmål du har nå.»

«Jeg vet det», sier jeg stille og ønsker at ordene hans kunne være nok til å skjære gjennom den bitre smaken av svik som jeg ikke greier å vaske bort fra munnen. Jeg blir nødt til å la det ligge. Jeg vet det. Tairn var bundet av tilknytningen til maken sin, Sgaeyl, så i det minste hadde han en grunn til å holde alt sammen skjult for meg, og jeg kan ikke akkurat klandre Andarna for å være et barn som gjorde som ham. Men med Xaden er det en helt annen sak.

«Vi nærmer oss. Gjør deg klar.»

«Vi skulle nok ha øvd på løpende landing tidligere på året», spøker jeg og griper hardt rundt salknappene idet Tairn svinger og vekten min forflytter seg med ham. Kroppen min kommer til å straffe meg for timene i salen, men jeg ville ikke byttet følelsen av sommervinden mot ansiktet for noe som helst.

«Om du skulle prøve å hoppe av i fart, ville armene og beina dine blitt revet av deg mens du rullet», svarer han.

«Det vet du ikke sikkert», kontrer Andarna med det som virker som den nye faste samtaleformen hennes – å fortelle Tairn at han tar feil.

Et knurr rumler gjennom brystet på ham og får det til å vibrere i salen min og i seletøyet som holder Andarna spent fast til ham.

«Jeg ville ha passet meg om jeg var deg», sier jeg til henne og holder igjen et smil. «Kanskje han blir lei og slipper deg.»

«Stoltheten hans ville aldri ha latt ham gjøre det.»

«Sier dragen som brukte tjue minutter på å nekte å ta på seg selen sin», bjeffer Tairn tilbake.

«Så da, barn, la oss ikke krangle nå.» Jeg strammer musklene, og beltene over lårene graver seg inn da Tairn dykker nær toppen på Basgiath-fjellet så flygefeltet kommer til syne igjen.

«Fremdeles tomt», bemerker Tairn.

«Du vet at avstigning i fart er noe man skal lære som andreåring?» Ikke nødvendigvis en manøver jeg har lyst til å mestre, men det forandrer ikke på kravene.

«En øvelse du ikke skal delta i», murrer Tairn.

«Kanskje jeg tar henne med på det hvis ikke du vil», skyter Andarna inn, det siste ordet ender i en diger dragegjesp.

«Kanskje du burde jobbe med dine egne landinger før du tar med den bundne rytteren vår på tur for å møte Malek?»

Dette kommer til å bli et langt år.

Magen min synker da han lar seg falle ned i dalen med de høye sidene vi kjenner som flygefeltet.

«Jeg slipper av Andarna i dalen, og så kommer jeg tilbake og sirkler i nærheten.»

«Du trenger å hvile deg.»

«Det blir ingen hvile hvis de bestemmer seg for å henrette dere alle åtte på plattformen.» Bekymringen i stemmen hans får halsen min til å snøre seg sammen. «Rop på meg hvis du så mye som mistenker at det ikke går som dere håper.»

«Det skal jeg gjøre», forsikrer jeg ham. «Gjør meg en tjeneste og si til Sgaeyl at jeg må få snakke med Xaden på vei inn.»

«Hold fast.»

Bakken kommer farende opp for å møte oss, og jeg griper etter beltet over lårene, fingrene mine jobber med spennen mens Tairn spenner ut vingene for å bremse nedstigningen. Nedslaget får meg til å vippe fremover, og jeg tvinger rumpa tilbake i setet før jeg river av meg beltet.

«Få henne bort herfra», sier jeg til ham mens jeg kravler mot skulderen hans og ignorerer enhver muskel som våger seg på å gjøre vondt.

«Ikke ta noen unødige sjanser», sier han mens jeg glir ned frambeinet hans i den bratte vinkelen han er nødt til å holde på grunn av selen til Andarna.

Føttene mine treffer bakken med et smell, og jeg snubler forover før jeg gjenvinner balansen. «Elsker deg også», hvisker jeg og snur meg lenge nok til å klappe ham og Andarna på beinet, før jeg spurter fremover for å komme meg til helvete unna før de letter.

Tairn vrir hodet fort mot høyre, der Sgaeyl lander med brutal effektivitet, og rytteren hennes stiger av i samme stil. «Vinglederen nærmer seg.»

Han kommer bare til å være vinglederen min i noen få timer til hvis vi overlever dette.

Xaden går mot meg i en stor bue for å gi Tairn plass til å ta av.

Sgaeyl er den neste til å lette, fulgt av resten av flokken. Nå er det visst opp til oss.

Jeg løfter brillene opp på hodet og drar ned glidelåsen i jakka. Juli i Basgiath er trykkende som faen, selv så tidlig som dette.

«Du ba faktisk Tairn om å si til Sgaeyl at du ville snakke med meg?» sier Xaden idet de første solstrålene farger fjelltoppene lilla.

«Det gjorde jeg.» Jeg lar hendene gli over slirene mine for å forsikre meg om at ingen av dolkene har flyttet på seg under flyturen, mens vi går ut av flygefeltet litt foran de andre, i retning trappene som vil ta oss utenom Stridshansken og ned mot kvadranten.

«Du husker at du kan …» Han dunker seg på siden av hodet og går baklengs foran meg. Jeg knytter nevene for ikke å stryke bort en mørk, forvillet hårlokk fra pannen hans. For et par dager siden ville jeg ha rørt ved ham uten å holde igjen. Faen, jeg ville ha tredd fingrene inn i håret hans og trukket ham inntil meg for å kysse ham.

Men det var da, og dette er nå.

«Å snakke på den måten føles litt for …» Guder, hvorfor er dette så vanskelig? Det føles som om alt jeg har ofret det siste året når det gjelder Xaden, har blitt visket ut, så vi nå er tilbake ved starten på en hinderløype jeg ikke er sikker på om noen av oss egentlig ville gjennom. Jeg trekker på skuldrene. «Intimt.»

«Og vi er ikke intime med hverandre?» Han løfter øyenbrynene. «For jeg kan komme på mer enn én anledning da du har vært brettet rundt …»

Jeg kaster meg frem og dekker munnen hans med hånden. «Ikke.» Det er vanskelig nok å ignorere den eksplosive kjemien mellom oss, uten at han skal minne meg på hvordan vi føles sammen. Fysisk er forholdet vårt – eller hva vi nå har – perfekt. Bedre enn perfekt. Det er hett som helvete og mer enn vanedannende. Jeg blir varm i hele kroppen da han kysser håndflaten min. Jeg lar hånden falle. «Vi er på vei inn til det som helt sikkert blir en slags rettssak, om ikke en henrettelse, og du prøver å være morsom.»

«Tro meg – jeg prøver ikke å være morsom.» Han snur seg da vi kommer til trappa, og går foran mens han kaster et blikk på meg over skulderen. «Jeg er overrasket over at du ikke gir meg en kald skulder, men jeg spøker definitivt ikke.»

«Jeg er sint på deg fordi du har tilbakeholdt informasjon fra meg. Å ignorere deg vil ikke løse det.»

«Godt poeng. Hva ville du snakke om?»

«Jeg har et spørsmål jeg har tenkt på siden Aretia.»

«Og det sier du først nå?» Han når bunnen av trappa og ser vantro på meg. «Kommunikasjon er ikke din sterkeste side, er det vel? Ikke bekymre deg for det. Vi får jobbe med det samtidig som vi jobber med skjoldene dine.»

«Det er … ironisk at akkurat du sier det der.» Vi begynner å gå opp stien mot kvadranten mens sola fortsetter å stige til høyre for oss, så lyset treffer de to sverdene han har festet på ryggen. «Har bevegelsen noen skrivere de kan regne som venner?»

«Nei.» Citadellet ruver foran oss, tårnene stikker opp over fjellryggen tunnelen går gjennom. «Jeg vet at du vokste opp med å stole på mange av dem …»

«Ikke si mer.» Jeg rister på hodet. «Ikke før jeg kan beskytte meg mot Dain.»

«Helt ærlig har jeg vurdert å bare drite i planen og kaste ham utfor parapeten.» Han mener det, og jeg kan ikke klandre ham. Han har aldri stolt på Dain, og etter det som skjedde under krigslekene, er jeg omtrent nittini prosent sikker på at heller ikke jeg kan stole på ham. Det er den ene prosenten, den som konstant skriker til meg at han alltid har vært bestevennen min, som er problemet.

Den ene prosenten som får meg til å stille spørsmålstegn ved hvorvidt Dain visste hva som ventet oss i Athebyne. «Det er også en idé, men jeg er usikker på om det vil ha den stol på oss-effekten vi er ute etter.»

«Og stoler du på meg?»

«Vil du ha det ukompliserte svaret?»

«Med tanke på hvor lite tid vi har alene sammen, er det å foretrekke.» Han stopper ved de høye dørene som fører inn i tunnelen.

«Med livet mitt. Det er tross alt ditt liv også.» Resten kommer an på hvor åpen han er med meg, men akkurat nå er nok ikke riktig tidspunkt for å diskutere hvor vi står i forholdet vårt.

Jeg kunne sverge på at jeg ser et glimt av skuffelse i øynene hans, før han nikker og ser etter de seks andre, som er i ferd med å ta oss igjen. «Jeg skal sørge for at Aetos holder hendene for seg selv, men du blir kanskje nødt til å spille med.»

«La meg prøve å håndtere det selv først. Så kan du gjøre hva enn du tror vil fungere, etterpå.» Klokkene i Basgiath avbryter oss og varsler den hele timen. Vi har et kvarter på oss før det er oppstilling til avgangsseremonien.

Xaden retter skuldrene da de andre kommer bort til oss, og uttrykket hans forandrer seg til en maske som ikke kan tydes. «Er alle klare for det som skal skje nå?»

Dette er ikke mannen som tryglet meg om tilgivelse for å ha holdt ting hemmelig, og det er faen så sikkert at det ikke er samme mann som sverget at han skulle vinne tilbake tilliten min i Aretia. Nei, denne Xaden er vinglederen som slaktet hver eneste en av inntrengerne i soverommet mitt uten å bli svett, og uten å miste et minutts søvn over det etterpå.

«Vi er klare», sier Garrick og ruller med nakken som om han må varme opp før kamp.

«Klar.» Masen nikker og retter på brillene.

En etter en nikker de.

«La oss gjøre det.» Jeg løfter haken.

Xaden ser lenge og hardt på meg, og så nikker han.

Det vrir seg i magen da vi går inn i tunnelen og varlysene tennes etter hvert som vi går forbi. Den andre døra er allerede åpen da vi kommer gjennom, og jeg protesterer ikke da Xaden klistrer seg til siden min. Det er store sjanser for at vi vil bli arrestert så snart vi setter føttene innenfor kvadranten, eller verre, at vi blir drept, avhengig av hva alle vet.

Kraften stiger i meg, summer under huden, den brenner ikke akkurat, men er klar hvis jeg skulle trenge den, men ingen dukker opp da vi fortsetter inn i den steinlagte borggården. Vi har bare noen minutter på oss før denne plassen blir fylt av ryttere og professorer.

De første rytterne vi møter, kommer gående fra internatet og ut på borggården med selvsikre skritt og andre ving-merker på uniformen.

«Næmen, se hvem som endelig dukker opp. Jeg vedder på at dere trodde dere var garantert å vinne lekene, fjerde ving?» sier en rytter med skoggrønt hår med et flir. «Men det gjorde dere ikke! Andre ving tok hjem hele seieren da dere ikke dukket opp!»

Xaden bryr seg ikke med å se på dem da vi går forbi.

Garrick gir dem fingeren ved siden av meg.

«Det betyr vel at ingen vet hva som virkelig skjedde», hvisker Imogen.

«Da er det en sjanse for at dette kan gå», svarer Eya, og sola glitrer i piercingen i øyenbrynet hennes.

«Det er klart ingen vet det», mumler Xaden. Han ser opp mot toppen av undervisningsfløyen, og jeg følger blikket hans. Hjertet mitt krymper seg da jeg tenker på ilden som brenner i ildstedet på toppen av det borteste tårnet. Det venter utvilsomt på offer til Malek – eiendelene til kadettene som ikke klarte seg gjennom krigslekene. «De kommer ikke til å avsløre seg for vår skyld.»

Ved inngangen til internatet veksler vi blikk, og så deler vi oss uten et ord, som planlagt. Xaden følger meg bortover korridoren og inn i den lille gangen jeg har kalt hjemmet mitt de siste ni månedene, men det er ikke mitt eget rom jeg er interessert i.

Jeg ser til venstre og høyre for å forsikre meg om at ingen ser oss mens Xaden åpner Liams dør. Han gir tegn til meg, og jeg smetter under armen hans og inn i rommet, og utløser varlyset i taket.

Brystkassen min truer med å gi etter under vekten av sorgen da Xaden lukker døra bak oss. Liam sov i denne senga for bare noen netter siden. Han leste ved dette skrivebordet. Han jobbet på de halvferdige trefigurene på nattbordet.

«Du må være rask», minner Xaden meg på.

«Det skal jeg», lover jeg og går rett til skrivebordet. Det er ingenting der, bortsett fra bøkene og en samling penner. Jeg sjekker klesskapet, kommoden og kisten ved fotenden av senga, men finner ingenting.

«Violet», advarer Xaden lavmælt der han står på vakt ved døra.

«Jeg vet det», sier jeg over skulderen. I samme øyeblikk som Tairn og Sgaeyl landet i dalen, visste alle drager at de var tilbake, og det betyr at alle i ledelsen i kvadranten vet at vi også er her.

Jeg løfter hjørnet av den tunge madrassen og sukker av lettelse, før jeg griper den sammenbundne bunken med brev og lar madrassen falle tilbake på plass.

«Har dem.» Jeg skal ikke gråte. Ikke når jeg fremdeles er nødt til å gjemme dem på rommet mitt.

Men hva vil skje hvis de kommer for å brenne tingene mine etterpå?

«La oss gå.» Xaden åpner døra, og jeg går ut i gangen i samme øyeblikk som Rhiannon – den nærmeste vennen jeg har i kvadranten – kommer ut av rommet sitt sammen med Ridoc, en annen av skvadronkameratene våre.

Oi. Faen.

«Vi!» Munnen til Rhi åpner seg, og hun kaster seg frem og trekker meg inntil seg i en klem. «Du er tilbake!» Hun klemmer meg hardt, og jeg tillater meg å slappe av i omfavnelsen like lenge som et hjerteslag. Det føles som en evighet siden sist jeg så henne, ikke seks dager.

«Jeg er tilbake», forsikrer jeg henne, holder brevene med albuen på den ene armen og legger den andre rundt henne.

Hun trykker skuldrene mine, så holder hun meg ut fra seg mens de brune øynene hennes gransker meg på en måte som får meg til å føle meg elendig over løgnen jeg vil måtte fortelle. «Med alt det folk sier, trodde jeg du var død.» Hun løfter blikket over hodet på meg. «Jeg trodde dere var døde begge to.»

«Det var også et rykte om at du hadde gått deg bort», legger Ridoc til. «Men med tanke på hvem du var sammen med, satset alle på teorien om at dere var døde. Jeg er glad for at vi tok feil.»

«Jeg lover å forklare senere, men akkurat nå må jeg be deg om en tjeneste», hvisker jeg mens halsen snører seg sammen.

«Violet.» Xadens tonefall blir dypere.

«Vi kan stole på henne», forsikrer jeg og ser på ham. «Ridoc også.»

Xaden ser alt annet enn fornøyd ut. Vi er visst virkelig hjemme.

«Hva trenger du?» spør Rhi med bekymrede rynker i pannen.

Jeg tar et skritt tilbake og legger brevene i hendene hennes. Familien hennes adlyder heller ikke alltid skikken med å brenne alt. Hun vil forstå. «Jeg trenger at du tar vare på disse for meg. Gjem dem. Ikke la noen … brenne dem.» Stemmen svikter.

Hun ser ned på brevene, og øynene hennes vider seg ut før skuldrene synker fremover og ansiktet fortrekker seg.

«Hva er d…» begynner Ridoc som ser over skulderen på henne, før han blir stille. «Faen.»

«Nei», hvisker Rhiannon, men jeg vet at det ikke er fordi hun avslår å gjøre meg tjenesten. «Ikke Liam. Nei.» Hun løfter langsomt blikket for å møte mitt.

Øynene mine svir, men jeg greier å nikke mens jeg kremter. «Lov at du ikke lar dem få disse når de kommer for å hente tingene hans, hvis jeg ikke …» Jeg greier ikke å avslutte.

Rhiannon nikker. «Du er vel ikke skadet?» Hun gransker meg igjen, og blunker mot rekken med sting på flygejakka mi, der hullet etter ormesjelens dolk ble reparert i Aretia.

Jeg rister på hodet. Jeg lyver ikke. Ikke egentlig. Kroppen min er helt frisk nå.

«Vi må gå», sier Xaden.

«Vi sees på seremonien.» Jeg sender dem et tynt smil, men tar et skritt mot Xaden. Jo mer avstand det er mellom vennene mine og meg, desto tryggere vil de være i overskuelig fremtid.

«Hvordan greier du det?» hvisker jeg til Xaden da vi runder hjørnet til den folksomme korridoren i internatet til førsteåringene.

«Greier hva da?» Han har armene løst ned langs siden mens han ustanselig gransker menneskene rundt oss, og han legger hånden mot korsryggen min som om han er redd for at vi skal komme bort fra hverandre. Vi er midt i trengselen, og for hver person som er for travel til å legge merke til oss, er det en annen som rykker forbauset til når vi går forbi dem. Alle merkede vi ser, nikker diskré til Xaden, som signal om at de har blitt advart av de andre.

«Lyve for folk du er glad i?»

Blikkene våre kolliderer.

Vi går forbi en av bystene av de første seks og følger strømmen av kadetter forbi den brede vindeltrappa som går opp til avdelingene til andre- og tredjeåringene.

Xaden strammer kjeven. «Vi …»

Jeg løfter hendene og avbryter ham. «Det er ikke en fornærmelse. Jeg trenger å få vite hvordan jeg kan gjøre det.»

Vi bryter ut av massen av kadetter som er på vei ut døra til borggården, og Xaden går med bestemte skritt mot rotunden, der han rykker opp døra og føyser meg gjennom. Jeg beveger meg vekk fra hånden han vil legge på korsryggen min.

Zihnal må være velvillig innstilt i dag, for rommet er velsignet tomt det øyeblikket det tar for Xaden å røske meg med inn bak den første søylen vi kommer til. Den røde dragen skjuler oss for dem som eventuelt kommer gjennom rommet som forbinder alle fløyene i kvadranten.

Ganske riktig, et øyeblikk senere lyder stemmer og fottrinn under det buede taket, men ingen ser oss bak den digre søylen, og det er akkurat derfor dette er møtestedet vi har valgt. Jeg ser rundt Xaden og merker meg tomheten bak de andre søylene som omgir oss. Enten er alle i den andre enden av rotunden, eller så er vi de første som har kommet.

«Bare så det er sagt, jeg lyver ikke for folk jeg er glad i.» Xaden senker stemmen da han snur seg mot meg, med en intensitet i blikket som nagler meg til marmorsøylen bak meg. Han lener seg mot meg, opptar hele synsfeltet mitt til han er alt jeg ser. «Og det er jævlig sikkert at jeg aldri har løyet for deg. Men kunsten å fortelle utvalgte sannheter er noe du vil bli nødt til å mestre, ellers er vi døde alle sammen. Jeg vet at du stoler på Rhiannon og Ridoc, men du kan ikke fortelle dem sannheten, like mye for deres skyld som for vår. Å vite setter dem i fare. Du er nødt til å holde sannheten adskilt. Hvis du ikke kan lyve for vennene dine, må du holde avstand. Forstår du?»

Jeg kjenner at jeg spenner meg. Det er klart jeg vet det, men å høre det sagt så direkte kjennes som en kniv i magen. «Jeg forstår.»

«Jeg ønsket aldri å sette deg i denne situasjonen. Ikke med vennene dine, og spesielt ikke med oberst Aetos. Det var en av de mange grunnene til at jeg aldri fortalte deg det.»

«Hvor lenge har du visst om Brennan?» Det er kanskje ikke riktig tidspunkt, men plutselig er det det eneste tidspunktet.

Han puster langsomt ut. «Jeg har visst om Brennan siden han døde.»

Jeg åpner munnen, og noe tungt flytter på seg, letter på et press i brystet som har vært der siden Resson.

«Hva?»

«Du unnvek ikke spørsmålet.» Jeg må innrømme at jeg er litt overrasket.

«Jeg lovet deg noen svar.» Han lener seg frem. «Men jeg kan ikke love at du vil like det du hører.»

«Jeg kommer alltid til å foretrekke sannheten.» Noen svar?

«Det sier du nå.» Han sender meg et skjevt smil.

«Jeg kommer alltid til å gjøre det.» Lyden av støvler mot gulvet bak oss mens studentene melder seg til oppstilling, minner meg på at vi ikke er helt alene, men jeg vil at Xaden skal høre dette. «Hvis de siste par ukene har vist deg noe som helst, bør det være at jeg ikke flykter fra sannheten, uansett hvor vanskelig den er eller hva den koster.»

«Nå ja, den kostet meg deg.» Hele kroppen min spenner seg, og han lukker øynene hardt. «Faen. Jeg skulle ikke ha sagt det der.» Han åpner dem igjen og rister på hodet, og den åpenbare smerten i blikket hans får hjertet mitt til å krympe seg. «Jeg vet at det var fordi jeg ikke fortalte deg ting. Jeg skjønner det. Men når livet til alle rundt deg avhenger av hvor god du er til å lyve, er det ikke lett å innse at det er sannheten som vil redde deg.» Han sukker tungt. «Hvis jeg kunne starte forfra, ville jeg ha gjort det annerledes, det lover jeg, men det kan jeg ikke gjøre, så her står vi.»

«Her står vi.» Og jeg er ikke engang sikker på hvor her er. Jeg flytter vekten til den andre foten. «Men så lenge du mente det du sa om å fortelle meg alt …»

Han krymper seg, og hjertet synker i brystet.

«Du skal fortelle meg alt så snart jeg kan skjerme meg ordentlig, ikke sant?» Det er så vidt jeg ikke griper tak i ham og rister ham. Hardt. «Det var det du lovet i soverommet ditt.» Han kan ikke gjøre dette mot meg. «‘Alt du vil vite, og alt du ikke vil viteʼ. Det var det du sa.»

«Alt om meg.»

Å, faen ta. Han gjør det faktisk. Igjen.

Jeg rister på hodet. «Det var ikke det du lovet.»

Xaden begynner å ta et skritt mot meg, men jeg løfter haken utfordrende. Han kan bare våge å ta på meg akkurat nå. Smart som han er, blir han stående med føttene plantet i bakken.

Han drar en hånd gjennom håret og sukker. «Hør her, jeg skal svare på alle spørsmål du vil stille om meg. Guder, jeg vil at du skal spørre, at du skal kjenne meg godt nok til å stole på meg selv når jeg ikke kan fortelle deg alt.» Han nikker som om disse ordene hadde vært inkludert i det opprinnelige løftet, selv om vi begge vet jævlig godt at de ikke var det. «For du falt ikke for en vanlig rytter. Du falt for lederen av en revolusjon», hvisker han så lavt at lyden knapt bærer til ørene mine. «Jeg kommer alltid til å ha hemmeligheter i større eller mindre grad.»

«Dette må være en spøk.» Jeg lar sinnet stige til overflaten i håp om at det vil brenne bort den hjerteskjærende smerten ordene hans gir. Brennan har løyet for meg i seks år, latt meg sørge over at han var død, når han har vært så inn i helvete levende hele tiden. Den eldste vennen min stjal minnene mine og sendte meg muligvis for å dø. Moren min bygget hele livet mitt på en løgn. Jeg er ikke engang sikker på hvilke deler av utdannelsen min som er ekte og hvilke som er fabrikkerte, og han tror at jeg ikke kommer til å kreve total, komplett ærlighet av ham?

«Jeg spøker ikke.» Det er ikke et snev av unnskyldning i tonefallet hans. «Men det betyr ikke at jeg ikke vil slippe deg inn, sånn som jeg lovet. Jeg er en åpen bok når det gjelder …»

«Hva du vil.» Jeg rister på hodet. «Og det kommer ikke til å funke for meg. Ikke denne gangen. Jeg kan ikke stole på deg uten full åpenhet. Punktum.»

Han blunker, som om jeg faktisk har klart å forbløffe ham.

«Full. Åpenhet», krever jeg, som enhver fornuftig kvinne som konfronterer mannen som har holdt det hemmelig at broren hennes lever, for ikke å snakke om en hel krig. «Jeg kan tilgi deg for å ha holdt igjen tidligere. Du gjorde det for å redde liv, muligens også mitt liv. Men fra nå av er det komplett og total ærlighet som gjelder, ellers …» Guder, vil jeg bli nødt til å si det?

Skal jeg virkelig til å stille selveste Xaden føkkings Riorson et ultimatum?

«Ellers hva?» Han lener seg nærmere og ser skarpt på meg.

«Ellers skal jeg sørge for å slutte å falle for deg», spytter jeg ut.

Overraskelsen blusser opp i øynene hans et sekund, før den ene munnviken løfter seg i et skjevt smil. «Lykke til med det. Jeg prøvde det i over fem måneder. Hold meg oppdatert på hvordan det funker for deg.»

Jeg fnyser og kommer ikke på noe å si, da klokkene ringer og varsler at oppstillingen starter.

«Nå gjelder det», sier han. «Hold skjoldene dine oppe. Steng alle ute, som vi øvde på på veien hit.»

«Jeg kan ikke engang holde deg ute.»

«Du kommer til å finne ut at jeg er vanskeligere å skjerme seg mot enn de fleste andre.» Fliret hans gjør meg så rasende at jeg knytter nevene bare for å gi dem noe å gjøre.

«Hei, jeg hater å avbryte noe som åpenbart er et privat øyeblikk», hvisker Bodhi høyt fra venstre. «Men det var den siste klokka, så det er signalet til å få begynt på dette marerittet.»

Xaden skuler på fetteren sin, men vi nikker begge to. Han fornærmer ikke vennene sine ved å spørre om de klarte oppdragene sine, mens vi går inn i midten av rotunden, alle åtte.

Magen hopper opp i halsen på meg da jeg hører dødsrullen bli lest fra borggården. «Jeg skal ikke dø i dag», hvisker jeg for meg selv.

«Jeg håper virkelig du har rett når det gjelder dette», sier Garrick til Xaden da vi står foran den åpne døra. «Det ville være leit å ha kommet meg gjennom alle tre årene bare for å dø på siste dagen.»

«Jeg har rett.» Xaden går ut, og vi følger etter ut i sollyset.

«Garrick Tavis. Xaden Riorson.» Stemmen til kaptein Fitzgibbons bærer over oppstillingen mens han leser fra dødsrullen.

«Vel, dette var jo pinlig», roper Xaden.

Og alle ansikter i borggården blir vendt mot oss.

